Übber d'Aazahl vu de Fäll im Ungarische goht d'Fachliteratuur usenand. Si hänkt devuu ab, was mer alles als Fall zellt (wenn  übberhaupt vu Fäll d'Red isch un nit vu Umstandsbstimmige). Fest stoht, dass es (we'mer de Nominatiiv mitzellt) 18 Suffix gitt, wu mer uff jedes bliebig Wort cha aawände, un witeri, wu numme mit ere bstimmte Gruppe vu Wörter odder in bstimmte Wändige uffdauche. Sälli bezeichnet mer als nem valódi eset (uuächti Fäll, dütsch au Umstandsbstimmige gnännt), di 18 andere als valódi eset (ächti Fäll). Bispil: Mer cha jedes Nome in de Akkusatiiv odder in de Datiiv setze, de Temporal bschränkt sich degege uff Zahle (hétkor: am sibeni) un Zitpünkt (érkezésemkor: bi miner Aachumft). Genauso findet de Lokatiiv (Pécsett, Győrött: z Pécs/Győr) numme bi wenige Stedt Aawändig, während di andere (ungarische) Stedt mit s Superessiiv-Suffix griege (Budapesten, Szegeden: z Budapest/Szeged).